Feljegyzés a Biztonságpolitikai szakosztály üléséről

2017. október 25.

A Kiss Károly hadtudományi klub 2017 októberi rendezvénye után a szakosztály tagjai együtt maradtak megbeszélés céljából. A szakosztály-ülésen a tagok közül tízen voltak jelen (névsor a mellékletben).

A napirenden három pont szerepelt.

Először Nagy László szakosztály-elnök számolt be a 2017-ben eddig végzett munkáról:

A szakosztály leglátványosabb szerepvállalása, hogy – a Nemzetbiztonsági szakosztállyal és a Biztonságpolitikai szakkollégiummal együtt – menedzseli a Kiss Károly klub működését (a közös munkába a tervek szerint bekapcsolódik a Nemzetbiztonsági szakkollégium is).

Mező András szakosztály-titkár – az eredeti szervező megbetegedése miatt – átvette a Társaság nyíregyházi vándorgyűlésének szervezését, amelyet sikeresen végig is vitt.

Nagy László személyében a szakosztály „kezeli” a *mindenki hadtudománya* előadás-sorozatot, amelyet a Társaság a Honvéd Kulturális Központtal közösen szervez. Ez havi egy előadást jelent (a nyári hónapok kivételével), 2017-ben egy alkalommal az előadó is a szakosztályt képviselte.

Felterjesztettük elismerésre az *Idősek világnapja*, október elseje alkalmából Csabai Károly tagtársunkat.

Előkészítettük a jelenleg kéttagú vezetőség kibővítését – a jelöltek rövid életrajzát szétküldtük az e-mail címmel rendelkezőknek.

A szakosztály taglétszáma 64-re bővült, ez azt jelenti, hogy a jövő tavasszal összeülő küldöttgyűlésre 7 küldöttet választhatunk (+ az elnök és a felügyelő bizottság elnöke).

Második pontként Nagy László szólt pár szót az év hátralévő részében ránk váró tennivalókról:

Még egy szakosztály-ülésre lesz szükség a beszámoló formális jóváhagyásának érdekében. Ez lehet december elején-közepén, de esetleg a Kiss Károly klub november 29-ei rendezvényével összevonva is. (A jelenlévő szakosztály-tagok megszavazták, hogy november 29-én legyen, fél órával a rendezvény előtt.) A rendezvény keretében egyébként megkoszorúzzuk Kiss Károly honvéd ezredes emléktábláját.

Elismerésre (Tanárky-díjra) javasolta az elnök felterjeszteni Csery-Szücs Pétert, korábbi szakosztály-elnököt, a Társaság felügyelő bizottságának jelenlegi elnökét. (A jelenlévők egyetértettek ezzel az elképzeléssel.) További javaslatok kerülhetnek a beszámolóba.

Ugyancsak a beszámolóval együtt kell megfogalmaznunk az elképzeléseinket a 2018. évi munkatervvel kapcsolatban (a Társaság központi rendezvényeivel, a mindenki hadtudománya előadás-sorozattal illetve a Kiss Károly-rendezvényekkel kapcsolatban). A Honvéd Kulturális Központban egyébként 2017 decemberében Kaiser Ferenc, 2018 márciusában pedig Szenes Zoltán vállalt előadást.

Feladatként és tennivalóként fogalmazódik meg a kibővített vezetőség kínálta lehetőségek kihasználása.

A novemberi szakosztály-ülés után az elnök levelet fog írni (2017-ben immár másodízben) azon tagjainknak, akik nem rendelkeznek e-mail címmel.

A harmadik napirendi pont a vezetőség új tagjainak megválasztása

Az elnök tájékoztatta a jelenlévőket, hogy a Társaság szabályozói nem határozzák meg a szervezeti egységek választási eljárását. Így nincs előírva jelölő bizottság (ezt a feladatot a vezetőség magára vállalta és a számításba jöhető jelöltek kivonatos életrajzát körbeküldte). Nincs előírva a szavazás titkossága sem – a jelenlévők nyílt szavazással úgy döntöttek, hogy nincs szükség titkos szavazásra.

A három jelölt: Vajkai Edina, Vogel Dávid (szolgálati elfoglaltság miatt nem volt jelen) és Wagner Péter. Mindhárman vállalják a megbízatást.

Eredetileg Forgács Balázs tagtársunkat kívántuk negyedikként jelölni, de ő időközben visszamondta a jelölést.

A tagság ellenszavazat nélkül elfogadta a három jelöltet vezetőségi tagként, így a szakosztály vezetősége a továbbiakban öt tagból áll.

Budapest, k.m.f. Nagy László

Melléklet: jelenléti ív (abc sorrendben)

Hautzinger Gyula, Felkai Anna, Keszely László, Nagy György, Nagy László, Róth András, Tálas Péter, Vajkai Edina, Wagner Péter, Zarudnyev Alekszej.